b'\n_START_ARTICLE_\nHugenoti (opera)\n_START_PARAGRAPH_\nHugenoti (fr. Les Huguenots) so velika opera v petih dejanjih nem\xc5\xa1kega skladatelja Giacoma Meyerbeerja. Libreto je napisal Eug\xc3\xa8ne Scribe. Direkcija pari\xc5\xa1ke Opere je po velikem uspehu opere Robert hudi\xc4\x8d pri skladatelju naro\xc4\x8dila novo delo, ki je moralo biti dokon\xc4\x8dano leta 1833. Zaradi \xc5\xbeenine bolezni je Meyerbeer opero pisal dlje \xc4\x8dasa in zato je moral operi pla\xc4\x8dati zamudne penale v vi\xc5\xa1ini 30.000 frankov. Tako je bila krstna predstava \xc5\xa1ele 29. februarja 1836 v Parizu, ob\xc4\x8dinstvo in kritika pa so novo delo sprejeli z velikim odobravanjem. Kmalu so opero pri\xc4\x8deli uprizarjati tudi drugod po Evropi in Ameriki._NEWLINE_Prva ljubljanska premiera je bila 18. februarja 1854, nazadnje pa so bili Hugenoti pri nas uprizorjeni v sezoni 1997/1998 na odru ljubljanske Opere.\n_START_SECTION_\nPrvo dejanje\n_START_PARAGRAPH_\nPo navideznem miru, ki ga je kraljevski dvor dosegel s Hugenoti, je v Pariz s svojimi somi\xc5\xa1ljenki pri\xc5\xa1el Raoul de Nangis. Po ukazu admirala Colignyja je moral priti h grofu de Neversu. Slednji je priredil slavje, na katerem so se zbrali katoli\xc5\xa1ki vodje. Sprva so se vznemirili ob novici, da k njim prihaja protestant, a so se raje vdali veselja\xc4\x8denju._NEWLINE_Raoul je bil po prihodu pozvan, naj se jim pridru\xc5\xbei pri igri, v kateri so morali predstaviti svojo obo\xc5\xbeevanko. Raoul je opisal dekle, ki jo je re\xc5\xa1il na ulici pred nadlegovalci. Njenega imena ni poznal._NEWLINE_Grofa Neversa so seznanili, da bi z njim govorila neka dama. Raoul v njej spozna dekle, ki jo je ravnokar opisal, vendar ne sluti, da je lepotica nesojena Neversova nevesta. Zaro\xc4\x8dila se je zgolj zaradi o\xc4\x8detove \xc5\xbeelje, zdaj pa ga je pri\xc5\xa1la prosit prostosti._NEWLINE_Raoul zatem dobi pe\xc4\x8datno pismo, v katerem ga kraljica vabi na svoj dvor. Vsi navzo\xc4\x8di se mu zato priklonijo.\n_START_SECTION_\nDrugo dejanje\n_START_PARAGRAPH_\nKraljica na svojem vrtu sprejme Valentino. Vidi, da dekle ljubi Raoula, zato ji obljubi, da bo posku\xc5\xa1ala omeh\xc4\x8dati njenega o\xc4\x8deta. Kraljica se nato prepusti ne\xc5\xbenim darovom narave. Zmoti jih pa\xc5\xbe, ki pripelje Raoula. Ko mu snamejo prevezo preko o\xc4\x8di, se zagleda v kraljico. Obljubi ji svoje \xc5\xbeivljenje. Ta to vzame na znanje in mu izrazi \xc5\xbeeljo, da bi se zaradi potrditve verskega miru moral poro\xc4\x8diti s h\xc4\x8derko katoli\xc5\xa1kega voditelja Saint-Brisa. Raoul privoli v poroko, plemi\xc4\x8di pa si prise\xc5\xbeejo mir in spo\xc5\xa1tovanje._NEWLINE_Ko Raoulu predstavijo Valentino, v njej spozna nesojeno Neversovo nevesto. Javno zavrne poroko, zato med katoli\xc4\x8dani in protestanti ponovno vzplamti sovra\xc5\xa1tvo.\n_START_SECTION_\nTretje dejanje\n_START_PARAGRAPH_\nSaint-Bris kon\xc4\x8dno dose\xc5\xbee poroko med Neversom in svojo h\xc4\x8derko Valentino. Raoulu prise\xc5\xbee ma\xc5\xa1\xc4\x8devanje. Tudi Raoul po\xc5\xa1lje po Marcelu poziv na dvoboj, kar pa Saint-Bris izrabi kot prilo\xc5\xbenost za zaroto in umor. Valentina je v tem spoznala o\xc4\x8detovo nakano, zato o njej obvesti Marcela._NEWLINE_Ko zve\xc4\x8der Raoul prispe na dogovorjeno mesto za dvoboj, Maurevert s pajda\xc5\xa1i pripravljen \xc4\x8daka v zasedi. Tudi Marcel je pripravljen prisko\xc4\x8diti Raoulu na pomo\xc4\x8d. Dvoboj in spopad pravo\xc4\x8dasno prepre\xc4\x8di kralji\xc4\x8dina odlo\xc4\x8ditev, ko Neversu in Valentini podeli \xc5\xa1e svoj blagoslov k poroki.\n_START_SECTION_\n\xc4\x8cetrto dejanje\n_START_PARAGRAPH_\nValentina se ne more sprijazniti, da je sedaj poro\xc4\x8dena z Neversom, ker \xc5\xa1e vedno ljubi Raoula. Ta se ji na skrivaj pribli\xc5\xbea in jo prosi odpu\xc5\xa1\xc4\x8danja, ker je spoznal, da jo je po krivici prizadel. Pred prihodom katoli\xc5\xa1kih plemi\xc4\x8dev se hitro skrije._NEWLINE_Saint-Bris se skupaj s somi\xc5\xa1ljeniki zaroti, da bodo priredili pokol nad protestanti. Ker se Nevers s poboji ne strinja, ga zapro v je\xc4\x8do. Katoli\xc5\xa1ki veljaki zapadejo v vedno huj\xc5\xa1o zaslepljenost in sovra\xc5\xa1tvo._NEWLINE_Raoul \xc5\xbeeli posvariti svoje tovari\xc5\xa1e, a ga Valentina prosi, naj ostne z njo in se tako izogne masakru. Tedaj mu prizna, da ga ljubi. Skupaj \xc5\xbeelita prepre\xc4\x8diti nasilje, a se je na pari\xc5\xa1kih ulicah \xc5\xbee pri\xc4\x8dela \xc5\xa1entjernejska no\xc4\x8d.'